***Ezechiel 20,20 „Sväťte moje soboty, ktoré budú znamením medzi mnou a medzi vami, aby ste poznali, že ja som Hospodin, váš Boh..“***

Boží zámer s našou planétou bol, aby bola dokonalá a všetok život na tejto zemi bol v súlade s Bohom a celým Jeho vesmírom. Sedemdňový cyklus bol stanovený Bohom hneď pri stvorení tejto zeme. Súčasťou Jeho plánu bol čas oddelený pre spoločenstvo s ľuďmi: *„Siedmeho dňa Boh dokončil svoje dielo, ktoré konal, a v siedmy deň si Boh odpočinul od všetkého, čo utvoril. Boh požehnal siedmy deň a posvätil ho, lebo v ten deň Boh prestal vykonávať celé svoje stvoriteľské dielo, ktoré utvoril."* (1. Mojžišova 2,2.3) Tento deň bol zverený Adamovi a Eve ako požehnanie pre nich aj pre ľudstvo, ktoré malo byť znamením úzkeho vzťahu medzi ľuďmi a Bohom: *„Sväťte moje soboty, ktoré budú znamením medzi mnou a medzi vami, aby ste poznali, že ja som Hospodin, váš Boh.“* (Ezechiel 20,20) To potvrdil aj Ježiš: *„... Sobota bola ustanovená pre človeka, a nie človek pre sobotu! Preto Syn človeka je pánom aj soboty."* (Marek 2,27-28)

V dejinách Izraela je zrejmé, ako si Boh prial, aby Židia dbali na sobotný deň odpočinku a ako im v tom pomáhal — pozri príbeh o manne z neba a o týždennom cykle, ako manna padala (2 Moj 16,4–26). *„Ak teda budete pozorne počúvať môj hlas a budete zachovávať moju zmluvu, budete mojím osobným vlastníctvom medzi všetkými národmi, lebo celá zem je moja. Budete mi kráľovstvom kňazov, svätým národom.‘ Toto povieš Izraelitom.“* (2. Mojžišova 19,5.6) Prorok Izaiáš potvrdil tento Boží prísľub: *„... všetkých, čo zachovávajú sobotu, neznesväcujú ju a pridržiavajú sa mojej zmluvy, aj ich zavediem na svoj svätý vrch a rozveselím ich vo svojom dome modlitby*. (Izaiáš 56,6–7) *„Ak v sobotu, v môj svätý deň, odvrátiš nohy od konania toho, čo sa ti páči, ak sobotu budeš volať rozkošou, ak Hospodinov svätý deň bude tvojou slávou a budeš ho sláviť tak, že sa nevydáš na svoje cesty a nebudeš robiť to, čo sa ti páči a viesť plané reči, nájdeš rozkoš v Hospodinovi....“* (Izaiáš 58,13–14)

V Starom zákone je na niekoľkých miestach zdôraznený sedmičkový systém — napríklad počas dobytia Jericha: *„Keď ho obchádzali siedmy raz, kňazi zatrúbili a Jozua povedal ľudu: „Spustite bojový pokrik, lebo Hospodin vám vydal toto mesto!“* (Jozue 6,16) Alebo v príbehu proroka Eliáša, ktorý sa modlil za dážď: *„Vyjdi hore a podívaj sa na more.“ Keď vyšiel a poobzeral sa, hlásil: „Nič tam nie je!“ Kázal mu to sedemkrát zopakovať. Keď to bolo po siedme, hlásil: „Z mora vystupuje obláčik ako ľudská dlaň...“* (1. Královská 18,43–44)

Sobota je v Biblii okrem iného tiež symbolom odpočinku s Bohom, ktorý nás ešte čaká: *„A tak ostáva sobotný odpočinok pre Boží ľud; lebo kto vošiel do jeho odpočinku, ten si odpočinul od svojich diel tak, ako Boh od svojich."* (Židom 4,9-10)

Biblické posolstvo aj pre dnešok je, aby sme oddelili čas, ktorý budeme tráviť budovaním vzťahu s Ježišom a poznávaním Jeho úžasnej obete, ktorú z lásky k nám podstúpil. Tak ako ľuďom sa vzťahy často rozpadnú pre nedostatok spoločne stráveného času, rovnako tak je to aj vo vzťahu s Ježišom. Pokiaľ s Ním budeme tráviť čas, budeme s ním mať aj bližší vzťah. A sobotu sme dostali darom na to, aby sme ju strávili s Ježišom.